
Προς


τις  Εταιρείες Ορκωτών Ελεγκτών
[με την παράκληση να ενημερώσετε

σχετικά τους Ορκωτούς Ελεγκτές Λογιστές σας]
Θέμα: Υπενθύμιση των διατάξεων του Κώδικα Δεοντολογίας της IFAC και του Κανονισμού Επαγγελματικής Δεοντολογίας των Μελών του Σ.Ο.Ε.Λ., σχετικά με την καθυστέρηση εξόφλησης των αμοιβών του ελέγχου.

Σας γνωστοποιούμε προς ενημέρωσή σας και για τις δικές σας ενέργειες ότι το Εποπτικό Συμβούλιο κατά την υπ’ αριθμ. ΣΤ΄61/31.8.2011 συνεδρίασή του αποφάσισε ομόφωνα να επισημανθεί στις Εταιρείες Ορκωτών Ελεγκτών και τους Ορκωτούς Ελεγκτές η ανάγκη για αυστηρή τήρηση της ρύθμισης του άρθρου 19 του ν. 3693/2008, σύμφωνα με την οποία οι ελεγκτές και οι Εταιρείες Ορκωτών Ελεγκτών οφείλουν να συμμορφώνονται με τον Κώδικα Επαγγελματικής Δεοντολογίας της Διεθνούς Ομοσπονδίας Λογιστών, καθώς και του άρθρου 8 του Κανονισμού Επαγγελματικής Δεοντολογίας των Μελών του Σώματος Ορκωτών Ελεγκτών Λογιστών σχετικά με τις ανεξόφλητες αμοιβές ελέγχου προηγούμενων χρήσεων. 

Ιδιαιτέρως πρέπει να επιστήσουμε την προσοχή σας ως προς την ανακύπτουσα απειλή της ανεξαρτησίας του Ορκωτού Ελεγκτή Λογιστή σε περίπτωση μη εξόφλησης των οφειλόμενων αμοιβών από πελάτη για μεγάλο χρονικό διάστημα. Τέτοια απειλή υπάρχει αν δεν έχει καταβληθεί η αμοιβή προηγούμενης ή προηγούμενων χρήσεων, πριν την έκδοση της εκθέσεως ελέγχου της τρέχουσας χρήσης. Κατ’ επέκταση κάθε Εταιρεία Ορκωτών Ελεγκτών οφείλει να επιφυλαχθεί για την αποδοχή της εντολής ελέγχου μιας οικονομικής μονάδας σε περίπτωση που δεν έχει, αποδεδειγμένως, εξοφληθεί πλήρως η αμοιβή ελέγχου προηγούμενης χρήσης ή χρήσεων.

Οι σχετικές νομοθετικές διατάξεις έχουν ως εξής:
1. Κώδικας Δεοντολογίας IFAC 2006
Αμοιβές — Καθυστέρηση εξόφλησης (Fees–Overdue) 
290.208
Απειλή ανεξαρτησίας Ελεγκτή μπορεί να δημιουργηθεί εάν οι οφειλόμενες αμοιβές, για επαγγελματικές υπηρεσίες του, παραμένουν απλήρωτες για μεγάλο χρονικό διάστημα, ειδικά εάν σημαντικό μέρος δεν πληρωθεί πριν την έκδοση της εκθέσεως ελέγχου του επόμενου έτους. Γενικά, η πληρωμή τέτοιων αμοιβών πρέπει να απαιτείται πριν η έκθεση εκδοθεί. ………………………………………………………………  Η Εταιρεία Ορκωτών Ελεγκτών πρέπει επίσης να εξετάζει εάν οι ληξιπρόθεσμες αμοιβές θα μπορούσαν να θεωρηθούν ισοδύναμες με δάνειο στον πελάτη και εάν, λόγω της σημασίας των ληξιπρόθεσμων αμοιβών, είναι ορθό για την εταιρεία να επαναδιοριστεί.

2.  (Αναθεωρημένος) Κώδικας Δεοντολογίας IFAC 2009

Αμοιβές — Καθυστέρηση εξόφλησης (Fees–Overdue)
290.223     Απειλή ανεξαρτησίας Ελεγκτή μπορεί να δημιουργηθεί εάν οι οφειλόμενες
αμοιβές, για επαγγελματικές υπηρεσίες του, παραμένουν απλήρωτες για μεγάλο χρονικό διάστημα, ειδικά εάν σημαντικό μέρος δεν έχει πληρωθεί πριν την έκδοση της εκθέσεως ελέγχου του επόμενου έτους. Γενικά, αναμένεται ότι η Εταιρεία Ορκωτών Ελεγκτών απαιτεί την πληρωμή τέτοιων αμοιβών πριν να εκδοθεί η έκθεση ελέγχου. ………………… …………………………………….. Η Εταιρεία Ορκωτών Ελεγκτών πρέπει επίσης να εξετάζει εάν οι ληξιπρόθεσμες αμοιβές θα μπορούσαν να θεωρηθούν ισοδύναμες με δάνειο στον πελάτη και εάν, λόγω της σημασίας των ληξιπρόθεσμων αμοιβών, είναι ορθό για την λογιστική επιχείρηση να επαναδιοριστεί, ή να εξακολουθήσει την ανάθεση ελέγχου. 

3. Άρθρο 8 (παρ. 4 και 5 του Κανονισμού Δεοντολογίας του Σ.Ο.Ε.Λ.)
4. Μέσα στην προθεσμία που προβλέπεται από την παρ. 4 του άρθρου 36 του Ν. 2190/20, κάθε ελεγκτικός φορέας υποχρεούται να επιφυλαχθεί για την αποδοχή της εντολής ελέγχου μιας οικονομικής μονάδας και να μην προβεί σε διορισμό του τακτικού ελεγκτή της, αν έχει περιέλθει αποδεδειγμένα σε γνώση του ότι η προς έλεγχο οικονομική μονάδα δεν έχει εξοφλήσει πλήρως τη νόμιμη αμοιβή ελέγχου προηγούμενης χρήσης ή χρήσεων.

Η επιφύλαξη αυτή γνωστοποιείται εγγράφως στη διοίκηση της οικονομικής μονάδας, με κοινοποίηση προς το Εποπτικό Συμβούλιο και μπορεί να αρθεί μόνο ύστερα από την πλήρη εξόφληση της πιο πάνω αμοιβής ή με ειδική έγκριση του Εποπτικού Συμβουλίου.

5. Κάθε Ορκωτός Ελεγκτής, πριν από την έναρξη οποιασδήποτε ανατεθείσας σ' αυτόν ελεγκτικής εργασίας, οφείλει να διαπιστώσει αν η προς έλεγχο οικονομική μονάδα έχει εξοφλήσει πλήρως τη νόμιμη αμοιβή ελέγχου προηγούμενων χρήσεων.

Σε περίπτωση που ο Ορκωτός Ελεγκτής διαπιστώνει, είτε από την εξέταση των βιβλίων και στοιχείων της ελεγχόμενης μονάδας είτε από απευθείας προς αυτόν έγγραφη ειδοποίηση ενός ελεγκτικού φορέα, που κοινοποιείται και στο Σ.Ο.Ε., ότι η νόμιμη αμοιβή ελέγχου προηγούμενης χρήσης ή χρήσεων της οικονομικής αυτής μονάδας δεν έχει εξοφληθεί πλήρως, υποχρεούται να ζητήσει εγγράφως από το Εποπτικό Συμβούλιο την έγκριση διακοπής του ελέγχου του, λόγω αποδεδειγμένης άρνησης ή αδυναμίας του ελεγχομένου να συμμορφωθεί με τις ισχύουσες διατάξεις που επιβάλλουν τον έλεγχό της. Το αίτημα αυτό κοινοποιείται και στη διοίκηση της ελεγχόμενης μονάδας και περιλαμβάνει απαραιτήτως την κατά τα άνω διαπιστωθείσα οφειλή της προς ένα ή περισσότερους ελεγκτικούς φορείς.

Αν το Εποπτικό Συμβούλιο εγκρίνει τη διακοπή του ελέγχου, ο Ορκωτός Ελεγκτής υποχρεούται να ζητήσει από τη διοίκηση της ελεγχόμενης μονάδας τη σύγκληση έκτακτης γενικής συνέλευσης των μετόχων ή εταίρων της, προς την οποία γνωστοποιεί τη διακοπή του ελέγχου του, μαζί με τους λόγους που επέβαλαν τη διακοπή αυτή.

4. Περαιτέρω σημειώνεται ότι στην από 15-11-2000 Σύσταση της Ευρωπαϊκής Επιτροπής (2001/256/ΕΚ) ορίζονται, στο άρθρο 8.3 «Καθυστέρηση στην καταβολή της αμοιβής», τα εξής: 
«Εάν η πληρωμή της οφειλόμενης αμοιβής για ελεγκτικές και άλλες υπηρεσίες καθυστερεί επί μακρόν, ή εάν το ποσό της καθυστερούμενης οφειλής, μόνο του ή σε συνδυασμό με την αμοιβή για τρέχουσες αποστολές, μπορεί να θεωρηθεί ότι ισοδυναμεί με δάνειο ουσιαστικού ποσού, η απειλή προσωπικού συμφέροντος για την ανεξαρτησία θεωρείται πολύ σημαντική και ο ορκωτός ελεγκτής δεν πρέπει να δέχεται νέα ελεγκτική αποστολή ή, εάν είναι δυνατό και σκόπιμο, να παραιτηθεί από την τρέχουσα ελεγκτική αποστολή νόμιμου ελέγχου. Η κατάσταση πρέπει να εξετάζεται από εταίρο που δεν παρέχει υπηρεσίες σε αυτόν τον πελάτη ή, εάν αυτό δεν είναι δυνατό, από άλλο ανεξάρτητο ορκωτό ελεγκτή. Εναλλακτικά, μπορεί να ζητηθεί η γνώμη του ρυθμιστικού φορέα του κλάδου».

 Η τήρηση των ως άνω κανόνων θα ελέγχεται διαρκώς.

Ορκωτός Ελεγκτής Λογιστής

Εσωτερική διανομή:

· Υπηρεσία Μητρώου Σ.Ο.Ε.Λ. 

